Det viser tal fra Vejdirektoratet, fortæller DR Nordjylland. Ser man på de seneste fem år er det således flere end hver femte ulykke med dræbte eller alvorligt tilskadekomne, hvor der var sprit involveret. Både blandt antallet af 'dræbte og alvorligt tilskadekomne' i personbil og på knallert ligger Nordjyllands Politikreds over landsgennemsnittet. Claus Kær fra Brønderslev sad på passagersædet, da hans kammerat bag rattet kørte galt og mistede livet i 2002. De havde begge drukket en del efter en julefrokost, da de var på vej i byen. Claus Kær selv er i dag på førtidspension med en mén-grad på 50 procent. - Det har jo været en lang, sej kamp. Ikke mindst på grund af at der er rigtigt mange ting, som man ikke kan gøre sammen med sine børn. Jeg kan jo ikke tosse rundt på en legeplads med nogen af dem, og jeg kan heller ikke spille fodbold med dem. Claus Kær holder jævnligt foredrag for unge om faren i trafikken. Her giver han dem følgende råd: Stop. Du behøver ikke at køre. Har du råd til at gå i byen, så har du også råd til at tage en taxa hjem.

Opsummering:
Nordjylland topper listen over, hvor stor en andel af ulykker med dræbte og alvorligt tilskadekomne, der involverer spiritus. Kun overgået af Bornholm, hvor der er meget få ulykker.